En 52-årig kvinde, der var ansat som pædagogmedhjælper på det nu lukkede Børnecenter Tullebølle, erkender at have haft sex med en 17-årig flygtningedreng.

Det siger hun, da sagen indledes mandag morgen ved Retten i Svendborg.

- Det er sket to gange i min bil, siger kvinden.

- Jeg ved godt, at det er forkert, siger hun og fortæller, at hun har skyldfølelse og skammer sig.

Den tiltalte forklarer, at de seksuelle udfoldelser skete frivilligt for begge parters vedkommende.

Den tiltalte fortæller desuden, at hun fik fik mere og mere sympati for drengen og blandt andet sagde ja til at køre ham en tur til byen og handle efter fyraften.

- Han sagde, at han manglede shampoo, sagde kvinden.

Børnecenter Tullebølle blev lukket i oktober sidste år blandt andet som følge af de seksuelle anklager mod to kvindelige medarbejdere og den uro, som nogle af de uledsagede flygtningedrenge skabte i lokalområdet

I august blev der ført en lignende sag mod en 36-årig kvindelig ansat ved Retten i Svendborg.

Hun nægtede sig skyldig, og retten endte med at frifinde hende. Man fandt det ikke bevist, at hun havde haft samleje med en 17-årig flygtningedreng.

Efter at den 52-årige kvinde har erkendt sig skyldig, skal domsmandsretten i Svendborg nu høre den forurettede flygtningedrengs forklaring.

Derefter skal der udmåles en sanktion.